65d5ac248eb72abcfe2a9ac0aa7aa4ad

 Hej jeg er en pige på 13 å og har brug for hjælp fordi at jeg her hen over sommerferien har haft nogle meget mærkeligt tanker om at jeg vildt godt gad kysse nogen sådan rigtigt og dybt m n jeg har aldrig kysset nogen og jeg har heller ikke nogen gen så jeg ved jeg gerne vil kysse men der er en som jeg syntes er sød men fordi at vi lige har fået nye klasser så kender vi jo ikke hinanden men han ser bare mega sød ud og så er hans stemme så nuttede jeg tror at jeg har fået et crush. Men jeg har den vildeste lyst til at kysse ham og alle mulige andre jeg tænker ikke på andet end at jeg gerne vil kysse med nogen jeg begyndte at se alle mulige kærligheds programmer jeg tror snart jeg bliver sindssyg  
Har lyst til at kysse
=====================


ungzone.dk
2021.43

Hej,

Bare rolig, du er overhovedet ikke ved at blive sindssyg. Der er intet galt med dig, og det er helt naturligt, det du oplever. Det kan godt være, at det er underligt og måske endda nogle gange frustrerende, men det er alt sammen helt almindeligt.

Du er en ung pige som er ved at blive ældre, og derfor dukker der nu noget op, som du over tid skal til at vende dig til: hormoner. Det kan måske lyde som en træls biologi-bog, når man siger sådan noget, men det er den nemmeste måde at forklare det på. For nu, hvor du bliver teenager, så vågner der en masse hormoner op i dit system, som pludselig gør, at du får lyst til at gå op i ting som at kysse, romantik, kærester og på et tidspunkt nok også sex. Det er helt almindeligt, og du behøver ikke at være bange for det. Der er absolut intet galt med at få lyst til at kysse nogen, få et crush eller se masser af kærlighedsprogrammer. Der er en grund til at så ufattelig mange film, sange og bøger har beskæftiget sig så meget med kærlighed, forelskelse og crushes, og det er, fordi det er noget af det mest almindelige i verden at blive interesseret i. 

Det vigtigste i sådan nogle år, hvor du skal blive vant til noget nyt, det er at lytte til dig selv, ikke gøre noget du ikke er tilpas med og bare tage det stille og roligt. Nogle bliver interesseret i ting som at kysse og få kærester i en tidlig alder, mens andre først bliver det senere. Og nogle får deres første kys i en tidlig alder, mens andre venter, til de er ældre. Der er altså ikke noget, der er rigtigt eller forkert.

At få et crush er også bare et tegn på de hormoner, der er vågnet op, og det kan være, at du ligeså langsomt lærer den her dreng at kende og finder ud af, at du faktisk også kan lide hans personlighed. Og så kan det være, at du derfor en dag kunne tænke dig at fortælle ham, at du kan lide ham, for at se om han også kan lide dig. Men det behøver egentlig aldrig blive mere end et crush, hvis du synes. At have et crush og drømme om at kysse dem kan bare være en privat ting, som man synes er dejligt, og som man nyder eller snakker hemmeligt om med ens venner. Der er ingen regler for, hvad man bør gøre, når det kommer til kærlighed, forelskelse eller crushes, så længe man bare respekterer sine egne og andres grænser og følelser. 

Jeg håber, at du kan bruge mit svar, og ellers skal du endelig ikke tøve med at skrive ind igen :)

Med venlig hilsen,

Marissa  
  
 